РЕШЕНИЕ ЗА ИЗПЪЛНЕНИЕ НА КОМИСИЯТА
от 1 април 2011 година
относно финансово участие на Съюза за спешните мерки за борба с нюкасълската болест в Испания през 2009 г.
(нотифицирано под номер C(2011) 2062)
(само текстът на испански език е автентичен)
(2011/208/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Решение 2009/470/ЕО на Съвета от 25 май 2009 г. относно разходите във ветеринарната област (1), и по-специално член 6, параграф 2 от него,
като има предвид, че:
(1)
Нюкасълската болест е вирусна инфекциозна болест, която причинява висока смъртност при домашните птици.
(2)
В случай на поява на огнище от нюкасълска болест съществува риск болестотворният агент да се разпространи както в други птицевъдни стопанства в засегнатата държава-членка, така и в други държави-членки и в трети страни чрез търговията с живи птици или продукти от тях.
(3)
Поради това появата на огнище от тази болест може бързо да се превърне в епидемия, която да доведе до рязко понижаване на рентабилността при отглеждането на домашни птици.
(4)
В Директива 92/66/ЕИО на Съвета от 14 юли 1992 г. за въвеждането на мерки на Общността за борба с нюкасълската болест (2) се предвиждат мерки, които трябва да бъдат предприети спешно и незабавно от държавите-членки в случай на поява на огнище от болестта, за да се предотврати разпространението на вируса.
(5)
С Решение 2009/470/ЕО се определят процедурите, уреждащи финансовото участие на Общността при изпълнението на определени ветеринарни мерки, включително спешни мерки. Съгласно член 3, параграф 2 и член 6, параграф 2 от посоченото решение държавите-членки се ползват от финансово участие с оглед на разходите по определени мерки за ликвидиране на нюкасълската болест.
(6)
В член 3, параграф 6 от Решение 2009/470/ЕО са установени правилата за процента по отношение на направените от държавата-членка разходи, който може да се покрие от финансовото участие на Общността.
(7)
Към изплащането на финансовото участие на Съюза за спешните мерки за ликвидиране на нюкасълската болест се прилагат условията, уредени в Регламент (ЕО) № 349/2005 на Комисията от 28 февруари 2005 г. за определяне на правила относно финансирането от Общността на спешни мерки и на кампанията за борба с някои болести по животните съгласно Решение 90/424/ЕИО на Съвета (3).
(8)
Случай на поява на огнище от нюкасълска болест беше потвърден в Испания на 26 ноември 2009 г. В съответствие с Директива 92/66/ЕИО и член 3, параграф 2 от Решение 2009/470/ЕО Испания предприе мерки за борба с това огнище.
(9)
Испания изпълни изцяло всичките си технически и административни задължения по член 3, параграф 2 от Решение 2009/470/ЕО и по член 6 от Регламент (ЕО) № 349/2005.
(10)
На 23 декември 2009 г., 26 януари 2010 г. и 25 февруари 2010 г. Испания представи оценка на разходите, направени във връзка с предприемането на мерки за ликвидиране на нюкасълската болест.
(11)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Финансово участие на Съюза за Испания
1. На Испания може да се предостави финансово участие от страна на Съюза за направените от тази държава-членка разходи при предприемане на мерки съгласно член 3, параграф 2 и член 6, параграф 2 от Решение 2009/470/ЕО за борба с нюкасълската болест през 2009 г.
2. Финансовото участие, посочено в параграф 1, се определя в последващо решение, което трябва да бъде прието в съответствие с процедурата, установена в член 40, параграф 2 от Решение 2009/470/ЕО.
Член 2
Адресат
Адресат на настоящото решение е Кралство Испания.
Съставено в Брюксел на 1 април 2011 година.